|  |
| --- |
| Mødeindkaldelse |
| Akademisk RådMøde nr. 83, 7. februar 2023 |
|   |

Mødedeltagere

Medlemmer af Akademisk Råd:

* Anders Kristensen (Healthtech),
* Andreas Baltzer (stud.),
* Bo Friis Nielsen (Compute),
* Elisa Martiny (stud).,
* Karsten Wedel Jacobsen (Fysik),
* Kristian Kielsgaard (stud),
* Lisbeth M. Ottosen (Sustain),
* Marcel A. J. Somers (Construct),
* Ole Ravn (Electro),
* Thomas Ostenfeld Larsen(Bioeng),
* Tine Rask Licht, (DTU Food)

**Observatører**

* Valeska Slomianka (Ph.d.-foreningen),
* Philip Binning (Dekan),
* Ditte Kirstine Andersen (sekretær for AR, Policy, APR),
* Camilla Mørk (kontorchef, Policy, APR)

**Afbud**

**Dagsorden**

\*udgår af offentligt referat

1. Godkendelse af dagsorden, velkomst til nye medlemmer, bordrunde
2. Godkendelse af referat fra sidste møde
3. Tiltræden af forretningsorden
4. \*Doktorsager
	1. udnævnelse af dr. techn.
	2. udnævnelse af æresdoktor
5. Temadrøftelse: Det nye regeringsgrundlag og DTU v. rektor
6. Mundtlige meddelelser
7. \*Skriftlige sager
8. evt. og temadrøftelse ved næste møde
	1. AR’s årshjul – faste årlige drøftelser tager plads fra temadrøftelser
	2. Temadrøftelse ved næste møde
	3. Evt.

# Akademisk Råd møde nr. 83

# Godkendelse af dagsorden

Rektor byder velkommen til et nyt år, nye medlemmer og observatør.

Inden vedtagelse af dagsorden forklarer rektor om en ændring i dagens planlagde temadrøftelse fra diversitet til det nye regeringsgrundlag. Dagsordenen vedtages.

1. **Godkendelse af referat fra sidste møde**

Rektor orienterer om, at referatet fra møde nr. 82 er godkendt uden kommentarer.

Et medlem beder om at få rettet sin instituttilknytning, som er opgivet forkert i referatet. Det tages til efterretning.

1. **Tiltræden af forretningsorden**

Forretningsorden underskrives.

1. **Doktorsager\***

(\*indeholder personoplysninger og udgår derfor af offentligt referat)

1. **Temadrøftelse: Det nye regeringsgrundlag og DTU v. rektor**

Rektor præsenterer det nye regeringsgrundlag med fokus på omlægning af op mod 50 % af kandidatuddannelserne til 1-årige kandidatuddannelser. På nuværende tidspunkt er det ikke klart i hvor høj grad ingeniører- og øvrige STEM-uddannelser rammes. Den tidligere regering foreslog 30 % på de tekniske- og naturvidenskabelige uddannelser. Forslaget har allerede mødt en del kritik. En del DTU’s aftagere har bl.a. meldt ud, at de ikke ønsker kandidater med kortere uddannelse.

Oplægget drøftes:

Det er vigtigt, at uddannelsesinstitutionerne står sammen og danner alliancer på tværs af kandidat- og professionsbacheloruddannelser. Et medlem pointerer, at det er svært at alliere sig med andre universiteter, som også har HUM og SAM, som især står for skud.

Der stilles spørgsmål til synligheden af interesseorganisationerne, f.eks. DI og DE i debatten. Rektor mener, at det evt. kan skyldes en sætning i regeringsudspillet, om at erhvervslivet skal involveres i processen. Det betyder, at nogle interesseorganisationer holder lav profil nu for at blive inviteret ind i diskussionen senere.

Det er bekymrende, at der kan komme et A- og et B-hold af studerende med en kandidatuddannelse på hhv. 1 og 2 år. Det vil skabe uhensigtsmæssig konkurrence under uddannelsen og fjerne fokus fra at kunne støtte og fremme hinanden under uddannelse.

DTU’s direktion er også bekymrede for, hvad det betyder for optaget af internationale studerende. Det passer ikke ind i Bolognamodellen, så udenlandske studerende vil måske fravælge Danmark for ikke at ødelægge sine karrieremuligheder; danske studerende vil måske også i nogen grad rejse ud frem for at blive. Det fremhæves, at internationale studerende, der kommer for at få en kandidatgrad ikke når at blive integrerede i Danmark på bare et år, det vil sandsynligvis betyde, at de ikke kommer på det danske arbejdsmarked og bliver skatteydere i Danmark bagefter, så kan de ikke nå at ”tjene sig selv ind”.

DTU har allerede en 3,5 årig diplomuddannelse (enkelte uddannelser er endda 4-årige), så en 4-årig uddannelse virker som et unødvendigt ekstra. Udflytningen har dog lært DTU, at det er vigtigere for politikere at kunne sige, de har leveret på deres løfter, end at de har truffet de bedste valg, hvis de undtager STEM-/ingeniøruddannelser fra reduktionen, så kan de ikke sige, at de har nået deres mål på 50 % reduktion. Det er meget bekymrende, at logik må vige for politik. Det er også meget bekymrende, at alle reformer skal ske så hurtigt. Flertalsregeringen betyder, at regeringen kan gennemtrumfe sine mål hurtigt og uhindret.

Der spørges ind til om universiteterne ikke kan byde ind med et alternativ, f.eks. at dimensionere optaget i det hele taget. Hvad med at give politikerne et bedre alternativ, hvor de får deres besparing, men det ikke går ud over kvaliteten?

Et andet forslag er, at stille sig på politikernes side. Lægge vægt på de gode ting i regeringsgrundlaget; ”mere STEM”, ”resten vedkommer ikke DTU, vi har jo allerede diplomingeniøruddannelsen”. Vi behøver ikke at kæmpe humanisternes kamp.

Det fremhæves, at DTU også bliver nødt til at forberede sig på den nye virkelighed med endnu en type uddannelse, som skal have specielle forløb og fuldstændig nytænkes. Det kommer til at kræve ressourcer, som DTU ikke har lige nu. Dette møder støtte. Kæmp for DTU udadtil og styrk indadtil

Slutteligt fremhæves det, at kampen for at beholde de 2-årige kandidatuddannelser ikke kun skal handler om 1 eller 2 år, der skal derimod sættes fokus på, hvad man taber ved en kortere uddannelse. Er det specialet? Er det erhvervssamarbejde? Er det laboratorieforsøg? DTU’s studerende har allerede fulde skemaer med op til 24 timers undervisning, som dertil kræver 20 timers forberedelse. Der kan ikke puttes mere ind. Det er meget vigtigt også at have fokus på vigtigheden i ingeniørenes kompetencer; klima, sikkerhed, energi osv. Det er essentielle kundskaber i verden i dag.

AR overvejer at skrive en kronik.

Rektor understreger, at selvom nogle mener, universiteterne skal passe på med at støje, vil han/DTU tale højt og tydeligt og tro på, at det gode argument har en betydning.

1. **Mundtlige meddelelser**
	1. **Nye professorer**

Siden sidste møde er der blev ansat 3 nye professorer ved DTU.

* 1. **Besparelser**

Rektor forklarer proceduren omkring besparelser, som følge af ekstrahøje energipriser i 2022; fra december til januar har medarbejdere haft mulighed for at indgå frivillige fratrædelsesordninger. I marts bliver disse fulgt op af koordinerede afskedigelser på hele DTU via email. DTU er også blevet nødt til at begrænse den centrale ph.d.-pulje i 1-2 år. DTU håber at hente eksterne midler til at dække hullet, det efterlader.

Et medlem spørger, om der er lavet en plan for genoprettelse af tilliden til DTU som arbejdsgiver. Der bliver nødt til at være en plan for at kunne finde overskud til at kunne søge midler, efter at have mistet kollegaer i en afskedigelsesrunde. Rektor erkender den svære situation; at skulle sige farvel til dygtige kollegaer. Vi arbejde med det og det skal være klart for alle - både dem, der bliver og dem, der bliver afskediget, at dette er uforskyldt. En opsigelse under disse omstændigheder reflekterer ikke ens arbejdsindsats eller evner.

Det drøftes, at afskedigelserne vil efterlader nogle sektioner svækkede og umotiverede. Det kan komme til at gå ud over lysten og evnen til at søge fondsmidler. Rektor forstår og understreger, at der vil blive taget hånd om DTU’s medarbejdere, selvom der ikke er lagt en plan endnu. Rektor understreger yderligere, at der også bortfalder kursusaktiviteter og at det altså ikke kun er arbejdsstyrken, men også arbejdsmængden, der falder.

DTU står i den mærkelige situation, at skulle spare og afskedige samtidig med at have rekord fondshjemtag. Det er en besynderlig situation og svært at formidle.

Der spørges ind til regningen til dekommisionering af Lindholm. Rektor forklarer at lige nu har DTU sendt regningen til UFM. Hvis ikke UFM tager den, vil den gå ind som et tab og gå ud over DTU’s likviditet. Det vil dog ikke betyde flere afskedigelser.

* 1. **Ministerbesøg**

Rektor beretter om besøg af to nye ministre på DTU. Erhvervsminister Morten Bødskov fra Socialdemokratiet – som besøgte DTU så sent som i efteråret i sin tidligere rolle som Forsvarsminister, og Uddannelses- og Forskningsminister Christina Egelund fra Moderaterne. Baggrunden for besøget var regeringens plan om at udarbejde en iværksætterstrategi. Begge ministre var imponerede over det, de så.

* 1. **Betinget godkendelse af ny uddannelse**

Midt i januar offentliggjorde UFM listen over nye uddannelser i hele landet. Også DTU havde en uddannelse med på listen; Bacheloruddannelsen i Computer Engineering, - dog kun betinget godkendt!

Forklaringen skal findes i, at DTU er blevet bedt om at ”indmelde en revideret tilpasningsprofil, der honorerer ambitionerne om en gradvis tilpasning af tilgangen i de store byer frem mod 2030, jf. den politiske aftale om Flere og bedre uddannelsesmuligheder i hele Danmark”.

Altså relaterer det sig til aftalen om udflytning af uddannelser, som også betyder reduktion på hovedcampus i de store byer. DTU meldte ind med det vi kaldte en omvendt hockeystav, dvs. at vi fortsætter optag uhindret frem mod 2030, hvor vi så reducere kraftigt. Den model er altså blevet afvist nu.

DTU har nu lavet en ny model for optaget frem mod 2030, som skal betrygge Uddannelses- og forskningsministeriet i, at vi kommer til at flytte uddannelser til Hirtshals, Kalundborg og Risø, samt at vi også har en række regionale aktiviteter, som fx residential colleges på Bornholm, i Rødby og Skive, som vi også regner med.

Fra politisk side er det besluttet, at DTU i Lyngby og Ballerup i 2030 må optage 4.367 studerende. Optaget i 2021 var 5.056 studerende og det danner grundlag for den tilpasningsprofil, som ministeriet har bedt os om at revidere.

* 1. **NFC – Nationalt Forsvarsteknologisk Center**

Sammen med AAU har DTU født ideen om et Nationalt Forsvarsteknologisk Center, NFC. Det er nu blevet til virkelighed i samarbejde med samtlige danske universiteter og 5 GTS institutter.

NFC er forankret i et sekretariat på Aalborg Universitet og ledes af en styregruppe med DTU’s prorektor som formand.

Centret er skabt, da fremtidens forsvar er højteknologisk og kræver forsvarsteknologisk forskning og uddannelse på allerhøjeste internationale niveau.

Visionen er at løfte de danske forsvarsteknologiske kompetencer og gøre Danmark til en signifikant international vidensaktør inden for udvalgte forsvars- og sikkerhedsteknologi

* 1. **Rumrejsen 2023:**

I 2023 skal ESA Astronaut og adjungeret lektor ved DTU Andreas Mogensen på sin 2. rummission, *Huginn*.

I den forbindelse er DTU gået ind i et samarbejdsprojekt, der hedder ”*Rumrejsen 2023*”. Projektet involverer en lang række samarbejdspartnere på tværs af landet.

Begivenheden er en enestående og oplagt mulighed for at skabe større bevidsthed i samfundet om betydningen af forskning og teknisk videnskab. Formålet med projektet er at involvere hele Danmark i missionen, at styrke interessen for STEM blandt børn og unge, synliggøre de mange STEM-erhverv, der er forbundet med rumrejser og rumforskning samt sætte fokus på rummets muligheder og den forskning, der ligger bag.

* 1. **Besøg af Martin Lidegaard på besøg hos PF d. 8.2**.

Rektor orienterer om at Radikale Venstres formand. Martin Lidegaard, besøger PF på DTU Lyngby Campus d. 8.2. og at alle er velkomne

1. **Skriftlige sager\***

(\*indeholder personoplysninger og udgår derfor af offentligt referat)

1. **evt. og temadrøftelse ved næste møde**
	1. Rektor orienterer om, at AR’s årshjul er vedlagt mødematerialet for at give et bedre overblik over faste årlige drøftelser tager plads fra temadrøftelser
	2. **Temadrøftelse ved næste møde:**
		1. Et medlem foreslår diversitet.
		2. Et medlem foreslår **DTU’s ledelsesgrundlag,** som fortjener, at AR kigger på det. DTU’s ledelsesgrundlag er stærkt og det skal bruges i den kommende tid til at løfte os fra afskedigelser mv. Forslaget vedtages.
	3. **Evt.**
	Et medlem har på forhånd meldt ind med et spørgsmål; *”hvordan vi som rådsmedlemmer skal svare vores kolleger, som beder os om at tage emner op i Akademisk Råd*.” Mulighederne drøftes. 1) medlemmer har mulighed for at melde ind med temadrøftelser ved hvert møde. 2) medlemmer kan spille ind til rektors temadrøftelse som først fastsættes ved udsendelse af dagsorden 7 dage før mødet. 3) §3, stk. 3 giver mulighed for at indkalde til ekstraordinært møde. 4) medlemmer kan altid rejse et vigtigt emne ved selve mødet under punktet ”Evt.” eller ved vedtagelse af dagsorden. 5) Medlemmer opfordres til at kontakte sekretæren, som evt. kan hjælpe med at få emnet på dagsordenen.
	4. **Forespørgsel**: kan der komme spørgsmål med i forberedelsen til temadrøftelsen, så f.eks. PF kan forberede sig. Det tages til efterretning.